KOMISIJAS ĪSTENOŠANAS REGULA (ES) 2022/1624

(2022. gada 20. septembris),

ar kuru groza Īstenošanas regulu (ES) 2018/607, ar ko pēc termiņbeigu pārskatīšanas, kura veikta saskaņā ar Eiropas Parlamenta un Padomes Regulas (ES) 2016/1036 11. panta 2. punktu, nosaka tādu galīgo antidempinga maksājumu Ķīnas Tautas Republikas izcelsmes tērauda trošu un tauvu importam, kurš ir paplašināts, to attiecinot uz tādu tērauda trošu un tauvu importu, kuras nosūtītas no Marokas un Korejas Republikas, neatkarīgi no tā, vai to izcelsme ir šajās valstīs

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) 2016/1036 (2016. gada 8. jūnijs) par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 11. panta 3. punktu un 13. panta 4. punktu,

tā kā:

1. PROCEDŪRA

1.1. Iepriekšējās izmeklēšanas un spēkā esošie pasākumi

(1) Ar Regulu (EK) Nr. 1796/1999 (2) Padome noteica galīgos antidempinga maksājumus (“sākotnējie pasākumi”) Ķīnas Tautas Republikas (“ĶTR”), Ungārijas, Indijas, Meksikas, Polijas, Dienvidāfrikas un Ukrainas izcelsmes tērauda trošu un tauvu (“SRC”) importam.

(2) Ar Regulu (EK) Nr. 1858/2005 (3) Padome pēc termiņbeigu pārskatīšanas, kas veikta saskaņā ar pamatregulas 11. panta 2. punktu, saglabāja sākotnējos pasākumus, kas tika noteikti ĶTR, Indijas, Dienvidāfrikas un Ukrainas izcelsmes SRC importam. Meksikas izcelsmes importam piemērojamo pasākumu termiņš beidzās 2004. gada 18. augustā (4). Tā kā Ungārija un Polija 2004. gada 1. maijā kļuva par Eiropas Savienības dalībvalstīm, pasākumi tika izbeigti minētajā datumā. Indijas izcelsmes importam piemērojamo pasākumu termiņš beidzās 2010. gada 17. novembrī (5).

(3) Pretapiešanas izmeklēšanas rezultātā, kas veikta saskaņā ar pamatregulas 13. pantu, Padome ar Īstenošanas regulu (ES) Nr. 400/2010 (6) 2010. gada maijā paplašināja galīgo antidempinga maksājumu, kas ar Regulu (EK) Nr. 1858/2005 noteikts ĶTR izcelsmes SRC importam, attiecinot to uz SRC importu, kurš nosūtīts no Korejas Republikas, neatkarīgi no tā, vai tās ir deklarētas ar izcelsmi Korejas Republikā (“pretapiešanas pasākums”). Konkrētiem Korejas ražotājiem eksportētājiem tika piešķirts atbrīvojums no pretapiešanas maksājuma, jo tika konstatēts, ka tie neapiet galīgos antidempinga maksājumus.

(4) Ar Īstenošanas regulu (ES) Nr. 102/2012 (7) Padome pēc termiņbeigu pārskatīšanas, kas veikta saskaņā ar pamatregulas 11. panta 2. punktu, 2012. gada janvārī noteica antidempinga maksājumu attiecībā uz SRC importu ar izcelsmi cita starpā ĶTR, to attiecinot arī uz importu no Korejas Republikas. Ar to pašu regulu Padome izbeidza procedūru attiecībā uz Dienvidāfrikas izcelsmes SRC importu.

(5) 2018. gada aprīlī ar Īstenošanas regulu (ES) 2018/607 (8) Komisija pēc termiņbeigu pārskatīšanas, kas veikta saskaņā ar pamatregulas 11. panta 2. punktu, noteica ĶTR izcelsmes SRC importam antidempinga maksājumu, kurš ir paplašināts, to attiecinot cita starpā uz Korejas Republiku.

(6) Pašlaik spēkā esošie galīgie antidempinga maksājumi sasniedz 60,4 %.

1.2. Nosaukuma maiņas pieprasījums

(7) 2020. gada 6. maijāYoung Heung Iron & Steel Co., Ltd, viens no Korejas ražotājiem eksportētājiem, kam piešķirts atbrīvojums no 3. apsvērumā minētā pretapiešanas pasākuma, darīja zināmu Komisijai, ka tas ir mainījis savu nosaukumu uz Youngwire (“Youngwire” jeb “uzņēmums”).

(8) Uzņēmums Youngwire lūdza Komisiju apstiprināt, ka nosaukuma maiņa neskar uzņēmuma tiesības uz tam ar iepriekšējo nosaukumu piešķirto atbrīvojumu no paplašinātā antidempinga maksājuma.

(9) Komisija pārbaudīja iesniegto informāciju un secināja, ka uzņēmums Youngwire ir reorganizēts, cita starpā iegādājoties cita Korejas eksportētāja Dae Heung Industrial Co. Ltd., kuram arī ir tiesības uz atbrīvojumu, aktīvus.

(10) Komisija uzskatīja, ka minētās būtiskās pārmaiņas, kas atklājās sakarā ar pieprasījumu mainīt nosaukumu, var būt ietekmējušas uzņēmuma tiesības uz atbrīvojumu no pretapiešanas pasākumiem.

(11) Tāpēc Komisija uzskatīja, ka ir pietiekami pierādījumi tam, ka var būt būtiski mainījušies apstākļi, uz kuru pamata uzņēmumam Youngwire ar iepriekšējo nosaukumu tika piešķirts atbrīvojums, un ka minētās pārmaiņas ir ilglaicīgas, pamatojot daļējas starpposma pārskatīšanas sākšanu.

1.3. Daļējas starpposma pārskatīšanas sākšana

(12) Pamatojoties uz 9.–11. apsvērumā minēto informāciju, Komisija 2021. gada 5. augustā saskaņā ar pamatregulas 11. panta 3. punktu saistībā ar 13. panta 4. punktu pēc savas iniciatīvas nolēma sākt daļēju starpposma pārskatīšanu, kas attiektos tikai uz tāda atbrīvojuma pārbaudi, kurš piešķirts uzņēmumam Youngwire ar tā iepriekšējo nosaukumu. Pārskatīšanas mērķis ir noteikt, vai uzņēmumam Youngwire joprojām ir tiesības uz atbrīvojumu no pretapiešanas pasākuma.

1.4. Pārskatīšanas izmeklēšanas periods

(13) Izmeklēšana aptvēra laikposmu no 2015. gada 1. janvāra līdz 2021. gada 30. jūnijam (“pārskatīšanas izmeklēšanas periods”). Par izmeklēšanas periodu tika vākti dati, lai cita starpā izmeklētu, vai pēc uzņēmuma reorganizācijas ir notikušas pārmaiņas tirdzniecības modelī un kādi kontroles pasākumi un procedūras, ja tādi ir, ir ieviesti uzņēmumā Youngwire, lai nepieļautu, ka Ķīnas ražojumi tiek pārdoti kā Korejas ražojumi, tā apejot maksājumus. Par laikposmu no 2020. gada 1. jūlija līdz 2021. gada 30. jūnijam (“aplūkotais periods”) tika vākti detalizētāki dati, tostarp pārdošanas un pirkšanas dati darījumu līmenī.

1.5. Ieinteresētās personas

(14) Paziņojumā par procedūras sākšanu (9) ieinteresētās personas tika aicinātas sazināties ar Komisiju, lai piedalītos pārskatīšanā. Turklāt Komisija īpaši informēja uzņēmumu Youngwire par pārskatīšanas sākšanu un aicināja to piedalīties.

(15) Ieinteresētajām personām bija iespēja sniegt piezīmes par pārskatīšanas sākšanu un pieprasīt uzklausīšanu Komisijā un/vai pie tirdzniecības procedūru uzklausīšanas amatpersonas.

1.5.1. Anketas

(16) Komisija nosūtīja anketu uzņēmumam Youngwire, kas arī iesniedza atbildes uz anketas jautājumiem.

1.5.2. Pārbaudes apmeklējumi

(17) Komisija pieprasīja un pārbaudīja visu informāciju, ko tā uzskatīja par nepieciešamu, lai noteiktu, vai uzņēmumam Youngwire joprojām ir tiesības uz atbrīvojumu no pretapiešanas pasākuma. Saskaņā ar pamatregulas 16. pantu tika veikti pārbaudes apmeklējumi uzņēmumā Youngwire telpās Čhanvonā un Busanā, Korejas Republikā.

2. PĀRSKATĀMAIS RAŽOJUMS

(18) Ražojums, uz kuru attiecas šī pārskatīšana, ir tas pats ražojums kā sākotnējā izmeklēšanā un turpmākajās termiņbeigu pārskatīšanās, proti, ĶTR izcelsmes tērauda troses un tauvas, ieskaitot tauvas slēgtos rituļos, izņemot nerūsējošā tērauda troses un tauvas, kuru maksimālais šķērsgriezums pārsniedz 3 mm (“pārskatāmais ražojums”), kuras patlaban klasificē ar KN kodiem ex 7312 10 81, ex 7312 10 83, ex 7312 10 85, ex 7312 10 89 un ex 7312 10 98 (Taric kodi 7312108119, 7312108319, 7312108519, 7312108919 un 7312109819), un šīs pārskatīšanas tvērums ir paplašināts, to attiecinot uz tām pašām trosēm un tauvām, kuras nosūtītas no Korejas Republikas, neatkarīgi no tā, vai to izcelsme ir deklarēta Korejas Republikā (Taric kodi 7312108113, 7312108313, 7312108513, 7312108913 un 7312109813).

3. UZŅĒMUMAM YOUNG HEUNG/YOUNGWIRE PIEŠĶIRTĀ ATBRĪVOJUMA PĀRBAUDE

(19) Kā minēts 12. apsvērumā, pašreizējās daļējās starpposma pārskatīšanas tvērums aprobežojās ar pārbaudi – vai pēc uzņēmuma Youngwire reorganizācijas joprojām ir spēkā tam piešķirtais atbrīvojums. Izmeklēšanā īpaši novērtēja, vai uzņēmums ir iesaistīts pamatregulas 13. panta 1. un 2. punktā definētajā apiešanas praksē.

(20) Saskaņā ar pamatregulas 13. panta 1. punktu Komisija vispirms pārbaudīja, vai pēc uzņēmuma Youngwire reorganizācijas un nosaukuma maiņas ir notikušas pārmaiņas tirdzniecības modelī.

3.1. Pārmaiņas tirdzniecības modelī

(21) Uzņēmuma Youngwire eksporta pārdevumi uz Savienību pārskatīšanas izmeklēšanas periodā kopumā saglabājās salīdzinoši stabilā līmenī bez ievērojamām izmaiņām pēc reorganizācijas. Bez tam pārskatīšanas izmeklēšanas periodā pirms vai pēc reorganizācijas imports no ĶTR nepieauga.

(22) Pretapiešanas izmeklēšanā uzņēmums Youngwire bija viens no ražotājiem, kas bija saistīts ar ražotāju eksportētāju no ĶTR, uz kuru attiecās sākotnējie pasākumi. Tomēr nebija pierādījumu, ka šāda saistība būtu izveidota vai izmantota, lai apietu ĶTR izcelsmes importam noteiktos spēkā esošos pasākumus, tāpēc atbrīvojums tika piešķirts. Pašreizējā izmeklēšanā tika konstatēts, ka pēc uzņēmuma Youngwire reorganizācijas šī situācija nav mainījusies.

(23) Izmeklēšanā atklājās arī, ka uzņēmums Youngwire pārskatāmo ražojumu daļēji iegādājās no sava saistītā uzņēmuma ĶTR. Tomēr pirms un pēc reorganizācijas un nosaukuma maiņas no tā saistītā uzņēmuma Ķīnas Tautas Republikā iegādātais pārskatāmais ražojums tika pārdots tālāk tikai Korejas Republikas iekšzemes tirgū un citos eksporta tirgos, bet netika eksportēts uz Savienību. Turklāt no tā saistītā uzņēmuma iegādātie apjomi pēc reorganizācijas nepalielinājās. Tāpēc Komisija secināja, ka nav pierādījumu, ka pēc uzņēmuma Youngwire reorganizācijas vai pārskatīšanas izmeklēšanas periodā būtu notikušas tādas pārmaiņas tirdzniecības modelī pamatregulas 13. panta 1. punkta nozīmē, kurās būtu iesaistīts uzņēmums.

3.2. Ķīnas ražotā SRC pārsūtīšana ar saistītā uzņēmuma Korejas Republikā starpniecību

(24) Komisija pārbaudīja arī to, vai pastāv pamatregulas 13. panta 1. punkta trešajā daļā minētā prakse, process vai darbs, kas liecinātu par apiešanu. Šajā sakarā Komisija vispirms novērtēja, vai uzņēmumam patiešām bija pietiekams tērauda trošu un tauvu ražošanas apjoms, kas atbilda eksporta pārdevumiem uz Savienību. Komisija konstatēja, ka uzņēmumam patiešām bija pietiekams tērauda trošu un tauvu ražošanas apjoms, kas atbilda eksporta pārdevumiem uz Savienību.

(25) Otrkārt, kā minēts 21. apsvērumā, uzņēmums pārskatāmo ražojumu daļēji iegādājās arī no sava saistītā uzņēmuma ĶTR. Komisija pārbaudīja procedūras un kontroles pasākumus, kas neļauj Ķīnas ražojumus pārdot kā Korejas ražojumus un līdz ar to apiet maksājumus. Tādējādi Komisija izskatīja uzņēmuma Youngwire informācijas tehnoloģijas sistēmas, ko izmanto pašražoto ražojumu izsekošanai visā ražošanas procesā un pārdošanā, un substantīvi pārbaudīja dokumentāros pierādījumus, lai pārliecinātos, ka uz Savienību tika eksportēti tikai tie ražojumi, kurus ražojis uzņēmums, kam ir tiesības uz atbrīvojumu no pretapiešanas pasākumiem. Tas ietvēra arī to darījumu substantīvo pārbaudi, kuri notika visā pārskatīšanas izmeklēšanas periodā.

(26) Izmeklēšanā atklājās, ka uzņēmumā esošā izsekošanas sistēma nodrošināja, ka ražojumus, uz kuriem attiecas atbrīvojums no pretapiešanas pasākuma, ražo uzņēmums Youngwire savās ražotnēs Korejas Republikā.

(27) Pamatojoties uz to, Komisija secināja, ka uz Savienības tirgu eksportētos pārskatāmos ražojumus bija iespējams tieši izsekot un ka pārskatīšanas izmeklēšanas periodā uzņēmums nav pārsūtījis Ķīnas ražotos ražojumus uz Savienības tirgu.

3.3. Montāžas operācijas

(28) Komisija arī novērtēja, vai ir norādes, kas liecina par spēkā esošo antidempinga pasākumu apiešanu ar montāžas operācijām saskaņā ar pamatregulas 13. panta 2. punktu.

(29) Ievērojot pamatregulas 13. panta 2. punktu, uzskata, ka ar montāžas operāciju apiet spēkā esošos pasākumus, ja: a) operācija ir sākusies vai ir ievērojami pieaudzis tās apmērs pēc vai īsi pirms antidempinga izmeklēšanas uzsākšanas, un attiecīgās detaļas nāk no valsts, uz kuru attiecas pasākumi; un b) detaļas veido 60 % vai vairāk no kopējās samontētā izstrādājuma detaļu vērtības, bet neuzskata, ka notiek pasākumu apiešana, ja montāžas vai nobeiguma apstrādes laikā ievestajām detaļām pievienotā vērtība par 25 % pārsniedz ražošanas izmaksas; un c) maksājuma korektīvo ietekmi mazina līdzīgo samontēto izstrādājumu cenas un/vai daudzumi, un ir pierādījumi par dempingu attiecībā uz agrāk noteiktajām līdzīgo vai pielīdzināmo izstrādājumu normālajām vērtībām.

(30) Komisija savāca un pārbaudīja detalizētu informāciju par uzņēmuma Youngwire izejvielu ieguvi, ražošanas procesiem un izmaksu uzskaiti. Izmeklēšanā atklājās, ka importēto un ražošanas procesā izmantoto izejvielu vērtība nepārsniedza pamatregulas 13. panta 2. punktā noteikto 60 % slieksni no kopējās samontētā ražojuma detaļu vērtības. Komisija pārliecinājās arī, ka ievesto detaļu pievienotā vērtība pārsniedza pamatregulas 13. panta 2. punktā noteikto 25 % slieksni.

(31) Pamatojoties uz to, izmeklēšanā tika secināts, ka nebija tādu montāžas operāciju, kuras saskaņā ar pamatregulas 13. panta 2. punktu būtu uzskatāmas par pasākumu apiešanu. Ņemot vērā minētos konstatējumus, nebija nepieciešams novērtēt atlikušos pamatregulas 13. panta 2. punkta kritērijus.

4. SECINĀJUMI UN INFORMĀCIJAS IZPAUŠANA

(32) Pamatojoties uz iepriekš minēto, izmeklēšanā netika konstatēta nekāda apiešanas prakse, kurā būtu iesaistīts uzņēmums Youngwire. Līdz ar to daļējā starpposma pārskatīšana tiek izbeigta, neatsaucot uzņēmumam Youngwire piešķirto atbrīvojumu no paplašinātajiem maksājumiem.

(33) Komisija konstatēja arī, ka nosaukuma maiņa ir pienācīgi reģistrēta attiecīgajās iestādēs Korejas Republikā. Ņemot vērā šīs daļējās starpposma pārskatīšanas konstatējumus, nosaukuma maiņa un saistītā reorganizācija neradīja jaunu saistību ar citām uzņēmumu grupām, kuras Komisija nav izmeklējusi vai kuras varētu ietekmēt eksportētāja tiesības izmantot atbrīvojumu no pretapiešanas pasākumiem, kas noteikts Īstenošanas regulā (ES) Nr. 400/2010 un apstiprināts ar Īstenošanas regulu (ES) 2018/607.

(34) Tāpēc šī nosaukuma maiņa neietekmē Īstenošanas regulas (ES) Nr. 400/2010 konstatējumus, jo īpaši uzņēmumam piemērojamo antidempinga maksājuma likmi.

(35) Nosaukuma maiņai būtu jāstājas spēkā dienā, kad uzņēmums Komisijai darīja zināmu nosaukuma maiņu, kā norādīts augstāk 7. apsvērumā.

(36) Ņemot vērā iepriekšējos apsvērumos izklāstīto pamatojumu, Komisija uzskatīja par lietderīgu grozīt Īstenošanas regulu (ES) 2018/607, lai ņemtu vērā tā uzņēmuma nosaukuma maiņu, uz kuru iepriekš tika attiecināts Taric papildu kods C969.

(37) Ieinteresētās personas tika attiecīgi informētas, un tām tika dota iespēja sniegt piezīmes.

(38) Komisija saņēma piezīmes tikai no uzņēmuma Youngwire. Uzņēmums piekrita Komisijas konstatējumiem un secinājumiem. Tomēr tas uzsvēra, ka, ņemot vērā garās procedūras, t. i., šīs starpposma pārskatīšanas grafiku un papildus kavēšanos tās sākšanā, uzņēmums bija eksportējis attiecīgo ražojumu uz Savienību ar nosaukumu Young Heung Iron. Uzņēmums tādēļ lūdza, lai nosaukuma maiņa tiktu ņemta vērā tikai no šīs regulas spēkā stāšanās dienas vai lai Komisija piešķirtu papildu kodu A969 uzņēmumam Youngwire no 2020. gada 6. maija un uzņēmumam Young Heung Iron & Steel Co., Ltd periodam no 2020. gada 6. maija līdz šīs regulas spēkā stāšanās dienai. Uzņēmums uzskatīja, ka šis risinājums būtu saskaņā ar izmeklēšanas konstatējumiem par to, ka abi nosaukumi attiecas uz vienu un to pašu uzņēmumu.

(39) Šajā sakarā Komisija secināja, ka antidempinga maksājuma noteikšanas nolūkā uzņēmums Young Heung Iron & Steel Co., Ltd un uzņēmums Youngwire faktiski ir viens un tas pats uzņēmums. Tā kā uzņēmumam ar jebkuru no abiem nosaukumiem joprojām ir tiesības uz atbrīvojumu no maksājuma, Komisija uzskatīja par lietderīgu, ka attiecībā uz uzņēmuma nosaukuma maiņu šai regulai būtu jāstājas spēkā tikai no šīs regulas spēkā stāšanās dienas.

(40) Šī regula ir saskaņā ar atzinumu, ko sniegusi komiteja, kura izveidota ar Regulas (ES) 2016/1036 15. panta 1. punktu,

IR PIEŅĒMUSI ŠO REGULU.

1. pants Īstenošanas regulas (ES) 2018/607 1. panta 3. punktu groza šādi: “Young Heung Iron & Steel Co., Ltd, 71-1 Sin-Chon Dong, Changwon City, Gyungnam A969” aizstāj ar šādu: “YOUNGWIRE, 71-1 Sin-Chon Dong, Changwon City, Gyungnam A969”. No šīs regulas spēkā stāšanās dienas uzņēmumam YOUNGWIRE tiek piemērots Taric papildu kods A969, kas iepriekš piešķirts uzņēmumam Young Heung Iron & Steel Co., Ltd.

2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 20. septembrī Komisijas vārdā – priekšsēdētāja Ursula VON DER LEYEN

(1) OV L 176, 30.6.2016., 21. lpp.

(2) Padomes Regula (EK) Nr. 1796/1999 (1999. gada 12. augusts), ar ko attiecībā uz tērauda trošu un tauvu importu ar izcelsmi Ķīnas Tautas Republikā, Ungārijā, Indijā, Meksikā, Polijā, Dienvidāfrikā un Ukrainā piemēro galīgo antidempinga maksājumu un galīgi iekasē uzlikto pagaidu maksājumu, kā arī izbeidz antidempinga procedūru attiecībā uz importu ar izcelsmi Korejas Republikā (OV L 217, 17.8.1999., 1. lpp.).

(3) Padomes Regula (EK) Nr. 1858/2005 (2005. gada 8. novembris), ar ko nosaka galīgu antidempinga maksājumu par Ķīnas Tautas Republikas, Indijas, Dienvidāfrikas un Ukrainas izcelsmes tērauda trošu un tauvu importu pēc termiņa beigu pārskata saskaņā ar Regulas (EK) Nr. 384/96 11. panta 2. punktu (OV L 299, 16.11.2005., 1. lpp.).

(4) Paziņojums par dažu antidempinga pasākumu termiņa beigšanos (OV C 203, 11.8.2004., 4. lpp.).

(5) Paziņojums par konkrētu antidempinga pasākumu termiņa beigām (OV C 311, 16.11.2010., 16. lpp.).

(6) Padomes Īstenošanas regula (ES) Nr. 400/2010 (2010. gada 26. aprīlis), ar ko paplašina galīgo antidempinga maksājumu, kurš ar Regulu (EK) Nr. 1858/2005 noteikts par cita starpā Ķīnas Tautas Republikas izcelsmes tērauda trošu un tauvu importu, attiecinot to uz tērauda trošu un tauvu importu, kas nosūtīts no Korejas Republikas, neatkarīgi no tā, vai tās ir deklarētas ar izcelsmi Korejas Republikā, un ar ko izbeidz izmeklēšanu attiecībā uz importu, kas nosūtīts no Malaizijas (OV L 117, 11.5.2010., 1. lpp.).

(7) Padomes Īstenošanas regula (ES) Nr. 102/2012 (2012. gada 27. janvāris), ar kuru pēc termiņa beigu pārskatīšanas saskaņā ar Regulas (EK) Nr. 1225/2009 11. panta 2. punktu Ķīnas Tautas Republikas un Ukrainas izcelsmes tērauda trošu un tauvu importam noteikto galīgo antidempinga maksājumu attiecina arī uz tādu tērauda trošu un tauvu importu, kas sūtītas no Marokas, Moldovas un Korejas Republikas, neatkarīgi no tā, vai tās ir deklarētas ar izcelsmi minētajās valstīs, un ar kuru saskaņā ar Regulas (EK) Nr. 1225/2009 11. panta 2. punktu izbeidz termiņa beigu pārskatīšanas procedūru attiecībā uz Dienvidāfrikas izcelsmes tērauda trošu un tauvu importu (OV L 36, 9.2.2012., 1. lpp.).

(8) Komisijas Īstenošanas regula (ES) 2018/607 (2018. gada 19. aprīlis), ar ko pēc termiņbeigu pārskatīšanas, kura veikta saskaņā ar Eiropas Parlamenta un Padomes Regulas (ES) 2016/1036 11. panta 2. punktu, nosaka tādu galīgo antidempinga maksājumu Ķīnas Tautas Republikas izcelsmes tērauda trošu un tauvu importam, kurš ir paplašināts, to attiecinot uz tādu tērauda trošu un tauvu importu, kuras nosūtītas no Marokas un Korejas Republikas, neatkarīgi no tā, vai to izcelsme ir šajās valstīs (OV L 101, 20.4.2018., 40. lpp.).

(9) Paziņojums par daļējas starpposma pārskatīšanas sākšanu attiecībā uz antidempinga pasākumiem, kuri piemērojami Ķīnas Tautas Republikas izcelsmes tērauda trošu un tauvu importam un kuri ir paplašināti, tos attiecinot uz tādu tērauda trošu un tauvu importu, kuras nosūtītas no Korejas Republikas, neatkarīgi no tā, vai to izcelsme ir deklarēta Korejas Republikā (OV C 313, 5.8.2021., 9. lpp.).